Hankey-boer geskiet: 'Ons het te gemaklik geraak' | Maroela Media
Hankey-boer geskiet: 'Ons het te gemaklik geraak'
Ig Maas (72) is Woensdag op sy plaas in Hankey in die Oos-Kaap geskiet. (Foto: Verskaf)
Toe Ig Maas (72), 'n boer van Hankey in die Oos-Kaap, se honde Woensdag omstreeks 18:15 verwoed begin blaf, het hy en sy vrou, Lorraine (69), vermoed dit is die luiperd wat hulle onlangs op hul plaas gewaar het.
'n Onbekende aantal gewapende aanvallers het egter op Maas losgebrand toe hy by die agterdeur uitstap om ondersoek in te stel. Hy is een keer in die been geskiet nadat die aanvallers vyf skote afgevuur het.
Maroela Media het vroeër berig dat Maas self gewapen was en op die aanvallers teruggevuur het, waarna hulle van die toneel gevlug het.
"Ek het regtig gedink dis weer die luiperd en daarom het ek uitgestap. Ek het glad nie onraad vermoed nie. Ek besef nou dit was 'n fout, maar ons is dankbaar om nog hier te wees," sê Maas.
Hy bieg dat hy waarskynlik oor die afgelope tien jaar "te gemaklik" geraak het aangesien daar nog nooit voorheen so iets op die plaas, waar hy onder meer met beeste en lusern boer, gebeur het nie.
"Ek het egter altyd my vuurwapen by my. Ek was destyds in die Valskermbataljon en is opgelei om vuurwapens te hanteer. Ek gaan nooit daarsonder by die huis uit nie.
"Ons behoort ook aan 'n plaaslike veiligheidsgroep wat absoluut puik is en binne minute op die toneel was nadat ek 'n stemboodskap op die groep gestuur het.
"Ons buurman woon sowat 3 km van ons af en het hom onmiddellik na die plaas gehaas. Binne 'n paar minute was daar seker 40 mense, onder wie die polisie, by ons."
Die aanvallers het gevlug sonder om iets te steel.
Maas sê hy het aanvanklik nie besef hy is raakgeskiet nie.
"Die aanvallers het 'n waterpyp teen die muur raakgeskiet. Eers toe die water my natspuit en ek afkyk, het ek die bloed gesien.
"Ek is terug in die huis en het die deur gesluit. Ek het vir my vrou gesê 'bel die ambulans, ek is geskiet'."
Maas sê sy vrou was paniekbevange, veral omdat sy nie geweet het waar hy raakgeskiet is nie.
"Die voorval het haar nogal getraumatiseer, maar ons sal sorg dat sy berading ontvang."
Maas is ná afloop van die voorval na die hospitaal geneem en later dieselfde aand ontslaan.
"My been is effens geswel, maar ek kan op hom trap. Die koeël het my maermerrie gelukkig gemis en is regdeur."
Maas sê hulle sal nie weens die voorval in vrees lewe nie, maar hulle sal beslis hulle paraatheid opskerp.
Die polisie ondersoek 'n saak van poging tot moord. Geen nuwe inligting is in dié stadium bekend nie. Niemand is nog in verband met die voorval in hegtenis geneem nie en dit is ook nie duidelik of enige aanvallers tydens die voorval beseer is nie.
Polisie maak glo gereed vir verdere onluste
Marknavorsing wys groeiende steun vir onafhanklike Wes-Kaap
Mnr Maas lyk na 'n taai man. Miskien is die rowers gelukkig dat hy na hulle geskiet het en hulle nie met die vuis getakel het nie. Sterkte, mnr Maas, ek hoop jy dons hulle volgende keer goed op.
Wonder teen wie word die klag van moord ondersoek ????????
Geseëned is julle. Maar julle moet weet, as jy op die plaas in SA bly is daar mense wat wil roof en plunder. Wees baie verdag en neem elke situasie as 'n moontlike aanval. Maar ons sal hierdeur kom. Ons God slaap nie. Die dag van rekening is naby. Sterkte.
Baie bly jy was nie te ernstig beseer nie en dat jy bewapen was en jouself teen die booswigte kon beskerm. Die beste verdediging teen 'n booswig met 'n wapen is 'n opgeleide burger met 'n wapen.
Hierdie aanvalle ganie stop nie inteendeel dit gaan meer word. Dit gaan oorspoel in die dorpe ook eintlik het dit alreeds begin. Dis een van die redes hoekom jou wapen van jiu gevat wil word. Jy moet nie kan verdedig nie. Lafhartig die klomp goed.